钦定古今图书集成/明伦汇编/人事典/第104卷 > 《还都道中三首》前人
## 钦定古今图书集成/明伦汇编/人事典/第104卷 > 《还都道中三首》前人

悦怿遂还心，踊跃贪至勤。鸡鸣戒征路，暮息落日分。
急流腾飞沫，回风起江𣸣。孤兽啼夜侣，离鸿噪霜群。
物哀心交横，声切思纷纭。叹慨诉同旅，美人无相闻。

又

风急讯湾浦，装高偃樯舳。夕听江上波，远极千里目。
寒律惊穷蹊，爽气起乔木。隐隐日没岫，瑟瑟风发谷。
鸟还暮林喧，潮上冰结洑。夜分霜下凄，悲端出遥陆。
愁来攒人怀，羁心苦独宿。

又

久宦迷远川，川广每多惧。薄止闾边亭，关历险程路。
霮䨴冥隅岫，濛昧江上雾。时凉籁争吹，流洊浪奔趣。
恻焉增愁起，搔首东南顾。茫然荒野间，举目皆凛素。
回风扬江泌，寒鸦栖动树。太息终晨漏，企我归飙遇。